CELEX: 
Language: el
Date: 2020-10-08 00:00:00
Title: ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ για τη συμπλήρωση του κανονισμού (ΕΕ) 2019/516 του Ευρωπαϊκού Κοινοβουλίου και του Συμβουλίου με την κατάρτιση του καταλόγου των ζητημάτων που πρέπει να εξετάζονται σε κάθε κύκλο επαλήθευσης

ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Το άρθρο 5 παράγραφος 2 του κανονισμού (ΕΕ) 2019/516 του Ευρωπαϊκού Κοινοβουλίου και του Συμβουλίου, της 19ης Μαρτίου 2019, για την εναρμόνιση του ακαθάριστου εθνικού εισοδήματος σε αγοραίες τιμές και την κατάργηση της οδηγίας 89/130/ΕΟΚ, Ευρατόμ του Συμβουλίου και του κανονισμού (ΕΚ, Ευρατόμ) αριθ. 1287/2003 του Συμβουλίου (στο εξής: κανονισμός ΑΕΕ)
                  1
                εξουσιοδοτεί την Επιτροπή να εκδίδει κατ’ εξουσιοδότηση πράξεις, καταρτίζοντας κατάλογο των ζητημάτων που πρέπει να εξετάζονται σε κάθε κύκλο επαλήθευσης, για τη διασφάλιση της αξιοπιστίας, της πληρότητας, και της μέγιστης δυνατής συγκρισιμότητας των στοιχείων που αφορούν το ΑΕΕ, σύμφωνα με το ΕΣΛ 2010.
            
            
               Με βάση τον κατάλογο των ζητημάτων, η Επιτροπή θεσπίζει, στη συνέχεια, μέσω εκτελεστικών πράξεων, τα ειδικά μέτρα που αποσκοπούν στη βελτίωση της συγκρισιμότητας, της αξιοπιστίας και της πληρότητας των στοιχείων που αφορούν το ΑΕΕ, σύμφωνα με το άρθρο 5 παράγραφος 3 του κανονισμού ΑΕΕ.
            
            
               2.ΔΙΑΒΟΥΛΕΥΣΕΙΣ ΠΡΙΝ ΑΠΟ ΤΗΝ ΕΚΔΟΣΗ ΤΗΣ ΠΡΑΞΗΣ
            
            
               Κατά την προπαρασκευή της παρούσας κατ’ εξουσιοδότηση πράξης, η Επιτροπή διεξήγαγε τις κατάλληλες διαβουλεύσεις. Ζητήθηκε η γνώμη της ομάδας εμπειρογνωμόνων της Επιτροπής για το ακαθάριστο εθνικό εισόδημα (στο εξής: ομάδα εμπειρογνωμόνων ΑΕΕ), σύμφωνα με το άρθρο 2 στοιχείο ε) της απόφασης C/2019/3651 της Επιτροπής
                  2
               . Η Επιτροπή ζήτησε επίσης τη γνώμη των διευθυντών μακροοικονομικών στατιστικών και της ομάδας εμπειρογνωμόνων για τις εθνικές στατιστικές υπηρεσίες του ευρωπαϊκού στατιστικού συστήματος. 
            
            
               Τέλος, έχει ενημερώσει το Ευρωπαϊκό Κοινοβούλιο και το Συμβούλιο σχετικά με τις διαβουλεύσεις.
            
            
               3.ΝΟΜΙΚΑ ΣΤΟΙΧΕΙΑ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Σκοπός της παρούσας κατ’ εξουσιοδότηση πράξης είναι η κατάρτιση του καταλόγου των ζητημάτων που πρέπει να εξετάζονται σε κάθε κύκλο επαλήθευσης. 
            
            
               Επειδή η κατ’ εξουσιοδότηση πράξη αφορά ζήτημα που συνδέεται με τον Ευρωπαϊκό Οικονομικό Χώρο (ΕΟΧ), η εφαρμογή της επεκτείνεται στον ΕΟΧ.
            
            
               Η κατ’ εξουσιοδότηση πράξη δεν έχει επιπτώσεις στον προϋπολογισμό της ΕΕ.
            
            
               ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της 8.10.2020
            
            
               για τη συμπλήρωση του κανονισμού (ΕΕ) 2019/516 του Ευρωπαϊκού Κοινοβουλίου και του Συμβουλίου με την κατάρτιση του καταλόγου των ζητημάτων που πρέπει να εξετάζονται σε κάθε κύκλο επαλήθευσης
            
            
               (Κείμενο που παρουσιάζει ενδιαφέρον για τον ΕΟΧ)
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη τον κανονισμό (ΕΕ) 2019/516 του Ευρωπαϊκού Κοινοβουλίου και του Συμβουλίου, της 19ης Μαρτίου 2019, για την εναρμόνιση του ακαθάριστου εθνικού εισοδήματος σε αγοραίες τιμές και την κατάργηση της οδηγίας 89/130/ΕΟΚ, Ευρατόμ του Συμβουλίου και του κανονισμού (ΕΚ, Ευρατόμ) αριθ. 1287/2003 του Συμβουλίου (κανονισμός ΑΕΕ)
                  3
               , και ιδίως το άρθρο 5 παράγραφος 2,
            
            
               Εκτιμώντας τα ακόλουθα:
            
         
         
            
               (1)Τα στοιχεία για το ακαθάριστο εθνικό εισόδημα σε αγοραίες τιμές (ΑΕΕ) θα πρέπει να είναι αξιόπιστα, εξαντλητικά και συγκρίσιμα και, γι’ αυτόν τον σκοπό, θα πρέπει να θεσπιστούν κατάλληλα μέτρα.
            
            
               (2)Σύμφωνα με το άρθρο 5 παράγραφος 1 του κανονισμού ΑΕΕ και για την επαλήθευση των πηγών, των χρήσεών τους και των μεθόδων που χρησιμοποιούνται για την παραγωγή των μακροοικονομικών μεγεθών ΑΕΕ και των συνιστωσών τους, η Επιτροπή καταρτίζει μοντέλο επαλήθευσης σε στενή συνεργασία με την ομάδα εμπειρογνωμόνων ΑΕΕ. Το μοντέλο αυτό θα πρέπει να λαμβάνει υπόψη τον κατάλογο των ζητημάτων που καταρτίστηκε με τον παρόντα κατ’ εξουσιοδότηση κανονισμό.
            
            
               (3)Με βάση τη διαδικασία επαλήθευσης των στοιχείων ΑΕΕ, τα διδάγματα που αντλήθηκαν από τους προηγούμενους κύκλους επαλήθευσης και τα σχόλια των εμπειρογνωμόνων σε θέματα εθνικών λογαριασμών από τα κράτη μέλη, η Επιτροπή εντόπισε τα ζητήματα που διασφαλίζουν την αξιοπιστία, την πληρότητα και τη συγκρισιμότητα των στοιχείων ΑΕΕ,
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
               Ο κατάλογος των ζητημάτων που διασφαλίζουν την αξιοπιστία, την πληρότητα και τη συγκρισιμότητα των στοιχείων που αφορούν το ΑΕΕ και τα οποία πρέπει να εξετάζονται σε κάθε κύκλο επαλήθευσης περιλαμβάνει τα ακόλουθα θέματα:
            
            
               –ορισμός της γεωγραφικής επικράτειας,
            
            
               –αρχές εκτίμησης των υπηρεσιών στέγασης,
            
            
               –επεξεργασία των επιστροφών ΦΠΑ,
            
            
               –μέτρα για την πληρότητα,
            
            
               –επεξεργασία του μη εισπραχθέντος ΦΠΑ.
            
            
               Άρθρο 2
            
            
               Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες, 8.10.2020
            
            
               
                     Για την Επιτροπή
               
               
                     Η Πρόεδρος
                     Ursula VON DER LEYEN
               
            
         
         
            
                  
                     (1)
                  
                        ΕΕ L 91 της 29.3.2019, σ. 19.
               
               
                  
                     (2)
                  
                        ΕΕ C 174 της 21.5.2019, σ. 5.
               
               
                  
                     (3)
                  
                        ΕΕ L 91 της 29.3.2019, σ. 19-24.